
Öntözővizek kloridion koncentráció hatásának vizsgálata növényfejlődésre

Kulcsszavak: Kloridion; víztipus; növénytípus; fejlődés; laborvizsgálatok
A kutatómunkám kiemelt célja a csepegtetős hidropóniás rendszerbe beültethető különböző palánták nevelése volt, mely során vizsgáltam, hogy a rukkola, bazsalikom, amerikai barnatépősaláta, Lolla Rossa fejlődésére hogyan hat a tápoldatos öntözővízhez hozzá adagolt többlet NaCl mennyisége.
A vizsgálatom során egy gyakorlati probléma megoldási lehetőségeit vizsgáltam. Arra kerestem a választ, hogy egy ionmentes vizet felhasználó cég (Green Drops Farm Kft.) gazdaságosan áttérhet-e a magasabb kloridion tartalmú ivóvíz használatára. Ennek kapcsán az elsődleges vizsgálatom az ivóvíz növények fejlődésére gyakorolt hatására irányult. A kutatás eredményeit figyelembe véve összeségében elmondható, hogy az ivóvíz használata negatív hatást nem eredményez a növények fejlődésében, egyértelműen alkalmazható neveltetésükhöz és ezáltal gazdaságosabb élelmiszertermelést lehet kivitelezni, mint a korábban használt tápoldatos ionmentes vízzel.
A különböző vizsgálatokat és a palántanevelést a Debreceni Egyetem Műszaki Kar Környezetmérnöki Tanszék Vízminőség és Levegőtisztaságvédelmi laboratóriumában végeztem el. Vizsgálataimban egy MultiLine P4 típusú univerzális mérőműszerrel mértem az öntözővizek pH és fajlagos elektromos vezetőképesség értékeit, valamint mértem a növények szárát és gyökerét, ezek hosszát átlagoltam, víztípusonként táblázatokban összesítettem, majd kiértékeltem. Továbbá mértem a növények nedves és száraz biomassza tömegét, valamint kiszámítottam a nedvesség tatalmukat.
Levélminták fotoszintetikus pigmentartalmát extrahálószerrel, valamint a NANOCOLOR VIS mérőműszer segítségével határoztam meg, majd víztípusokra vonatkozóan összesítettem.
Az ionkromatográfiás vizsgálat Dionex ICS- 3000 dual típusú nagynyomású folyadékkromatográffal történt. Az vízminták anion és kation koncentrációit táblázatokban összesítettem és ezek szerint értékeltem.
Vizsgáltam a növények makro- és mikroelem tartalmát is, valamint az öntözővizek mikroelem tartalmát. Az elemanalitikai vizsgálat célja az volt, hogy megvizsgáljam, hogy a magasabb kloridion koncentráció befolyásolja-e az egyes esszenciális vagy toxikus elemek beépülését a növényekbe. Ez a meghatározás ICP-OES mérési technikával történt a Debreceni Egyetem Szervetlen és Analitikai Kémiai Tanszék Környezetanalitikai Kutatócsoport munkatársai közreműködésével.



